Diari Oficial de la Generalitat Valenciana


Sumari del DOGV 8123, del 08-09-2017 (2017/7603)

RESOLUCIÓ de 28 d'agost de 2017, del director general de Relacions amb les Corts, per la qual es publica el conveni marc entre Ciutat de les Arts i les Ciències, SA, la Fundació Oceanogràfic de la Comunitat Valenciana i la Universitat Complutense de Madrid (Centre de Vigilància Sanitària Veterinària - VISAVET), per a la col·laboració en el projecte Sanitat Marina.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8123

Data del DOGV
:   08-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7603


Data del document
:   28-08-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 28 d'agost de 2017, del director general de Relacions amb les Corts, per la qual es publica el conveni marc entre Ciutat de les Arts i les Ciències, SA, la Fundació Oceanogràfic de la Comunitat Valenciana i la Universitat Complutense de Madrid (Centre de Vigilància Sanitària Veterinària - VISAVET), per a la col·laboració en el projecte Sanitat Marina. [2017/7603]  
La Ciutat de les Arts i les Ciències, SA, la Fundació Oceanogràfic de la Comunitat Valenciana i la Universitat Complutense de Madrid (Centre de Vigilància Sanitària Veterinària - VISAVET), han subscrit, prèvia tramitació reglamentària, el dia 14 de juny de 2017, el conveni marc per a la col·laboració en el projecte Sanitat Marina, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 28 d'agost de 2017 i número 1012/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.   
  
  
València, 28 d'agost de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre Ciutat de les Arts i les Ciències, SA, Fundació Oceanogràfic de la Comunitat Valenciana i el Centre de Vigilància Sanitària Veterinària (VISAVET), per a la col·laboració en el projecte Sanitat Marina  
  
València, 14 de juny de 2017  
  
Reunits  
D'una banda, Isabel Fernández Torres, vicerectora de Relacions Institucionals i Gabinet del Rector, en nom i representació de la Universitat Complutense de Madrid (d'ara en avant UCM), actuant per delegació del rector, d'acord amb el Decret rectoral 16/2015, de 15 de juny, de creació dels vicerectorats de la UCM, de delegació de competències en aquests i altres òrgans unipersonals i de diverses qüestions d'índole organitzativa, publicat en el Boletín Oficial de la Comunitat de Madrid el 31 de juliol de 2015.  
D'una banda, Enrique Vidal Pérez, actuant en nom i representació de la Ciutat de les Arts i de les Ciències, SA, (d'ara en avant, CACSA) en qualitat de director general, segons consta en l'escriptura de poder atorgada al seu favor el 2 d'octubre de 2015, davant del notari de València, Juan Bover Belenguer, núm. 1910 del seu protocol; entitat domiciliada a València, avinguda del Professor López Piñero (Historiador de la Medicina), núm. 7 i proveïda de CIF: B09742606.  
D'una altra banda, Leocadia García Bartual, en nom i representació de la Fundació Oceanogràfic de la Comunitat Valenciana, (d'ara en avant, Fundació Oceanogràfic), amb domicili amb aquests efectes a València, Gran Via Marqués del Túria, núm. 19, CP: 46251. Leocadia García Bartual actua en qualitat de gerent i exerceix les facultats conferides en escriptura pública de nomenament de gerent i apoderament, atorgada al seu favor el dia 9 de maig de 2016, davant del notari de València, Alejandro Cervera Taulet, amb el número 1602 del seu protocol. Aquesta escriptura es troba pendent d'inscripció en el Registre de Fundacions de la Comunitat Valenciana.  
D'ara en avant CACSA, Fundació Oceanogràfic i VISAVET seran denominades, conjuntament, com les «parts» i, individualment, la «part».  
Les parts, reconeixent-se mútuament capacitat jurídica suficient, subscriuen en nom de les respectives entitats aquest conveni marc (el «conveni marc»), i a aquest efecte  
  
Manifesten  
  
I. La UCM té entre les seues finalitats el suport científic i tècnic al desenvolupament cultural i social, així com l'extensió de la cultura universitària i la transmissió de totes les manifestacions de la cultura. Entre aquestes finalitats es troben totes aquelles activitats que persegueixen la difusió de la cultura, entesa de la manera més extensa, mitjançant l'organització o participació en activitats, dirigides, bé a la comunitat universitària, bé a la societat en general.  
Que el Centre de Vigilància Sanitària Veterinària (d'ara en avant VISAVET) és un centre de referència europeu i mundial, les línies d'investigació del qual cobreixen aspectes de la sanitat i la producció animal, la salut pública, la seguretat alimentària, la medicina preventiva i el medi ambient, i disposa d'especialistes en patologies i malalties infeccioses que es posaran a la disposició de l'estudi de varaments del Mediterrani valencià, així com del mitjans per a establir un banc de teixits.  
  
II. La Generalitat Valenciana és competent en la conservació del medi ambient, segons preveu la Llei 5/1982, d'1 de juliol, d'Estatut d'Autonomia de la Comunitat Valenciana (BOE 164, 10.07.1982). Dins de la Generalitat Valenciana, aquestes funcions s'exerceixen per la Conselleria d'Agricultura, Medi Ambient, Canvi Climàtic i Desenvolupament Rural, d'acord amb el que s'estableix en el Decret 8/2004, de 3 de setembre, del president de la Generalitat, pel qual s'assignen competències a la Presidència i a les conselleries.  
III. Que CACSA és l'empresa pública de la Generalitat Valenciana, creada pel Decret 225/1991, del Consell, de 9 de desembre, l'objecte social del qual consisteix en la promoció, l'organització i la gestió de totes les activitats que requerisca la preparació, la construcció i la posada en funcionament del projecte de la Generalitat Valenciana denominat Ciutat de les Arts i les Ciències de València, així com de la promoció, l'organització i la gestió de l'explotació de les activitats i dels serveis que cal desenvolupar as immobles d'instal·lacions que l'integren. Dins d'aquest projecte es troba l'Oceanogràfic.  
IV. Que la Fundació Oceanogràfic és una fundació (i) vàlidament constituïda en virtut de l'escriptura pública atorgada el dia 9 de març de 2016 davant del notari de l'Il·lustre Col·legi de València, Alejandro Cervera Taulet, amb el número 863 del seu protocol; (ii) degudament inscrita en el Registre de Fundacions de la Comunitat Valenciana amb el número 598V; i (iii) amb un únic soci fundador, que és la societat mercantil Avanqua Oceanogràfic-Àgora, SL (d'ara en avant AVANQUA) i que el principal objectiu d'aquesta, al marge dels propis de gestió i d'explotació de l'Oceanogràfic, segons es defineix més avall, és la investigació i la conservació de les espècies vinculades als medis aquàtics i els seus hàbitats naturals, així com a l'educació i la divulgació científica. En concret, es deixa constància que:  
- AVANQUA és l'empresa titular de l'explotació i la gestió de l'Oceanogràfic, dins del qual hi ha un equip tècnic i humà responsable del benestar i la salut dels animals que hi alberga, així com del desenvolupament de línies d'investigació per a la seua conservació, cura i millora. En particular, AVANQUA ha resultat adjudicatària del contracte número PA 7/14 de la Generalitat Valenciana per a la «Gestió i explotació dels edificis i instal·lacions de l'Oceanogràfic i l'Àgora i el suport a la Ciutat de les Arts i de les Ciències, SA, per a la dinamització de la Ciutat de les Arts i de les Ciències» («el contracte amb CACSA»).  
  
- La constitució de la Fundació per part d'AVANQUA resulta, particularment, del compromís assumit per aquesta en l'oferta presentada per a l'adjudicació del contracte amb CACSA (apartat 0.9.2.8 del Pla de Gestió de Qualitat i Responsabilitat Social Empresarial presentat per AVANQUA en compliment del plec de prescripcions tècniques del contracte amb CACSA). D'acord amb el que es preveu en aquest document, la Fundació es constitueix per a canalitzar a través d'aquesta aquelles accions del programa de responsabilitat social empresarial (d'ara en avant RSE) d'AVANQUA. En aquest sentit, AVANQUA i la Fundació han subscrit un acord marc de col·laboració a través del qual AVANQUA presta suport a les activitats de la Fundació.  
  
V. Que les parts estan interessades a establir un marc de col·laboració destinat a la creació d'un banc de teixits i la creació d'una estreta xarxa de varaments de fauna marina a la Comunitat Valenciana.  
  
VI. En virtut de l'esmentat anteriorment, les parts formalitzen aquest conveni marc d'acord amb les següents  
  
  
ESTIPULACIONS  
  
1. Objecte  
Aquest conveni marc té per objecte establir el marc general de col·laboració entre les parts per al desenvolupament d'actuacions tendents a la creació d'un banc de teixits i la col·laboració en la xarxa de varaments de fauna marina de la Comunitat Valenciana (Projecte «Sanitat Marina»).  
Les accions emparades pel present conveni marc es dirigiran als àmbits següents:  
- Banc de teixits: Marine Animal Tissue Bank (matbank).  
- Centre de Recuperació Arca del Mar.  
- Laboratori d'investigació per a la conservació del mar: Marine Research Laboratory (Marlab).  
Les accions anteriors tenen caràcter enunciatiu i no limitatiu, de manera que les parts poden col·laborar en el desenvolupament d'altres accions relacionades amb àrees d'interés mutu.  
  
2. Acords específics  
Aquest conveni marc podrà desenvolupar-se mitjançant acords específics subscrits entre les parts, que regularan les característiques de cada actuació, el contingut mínim de les quals haurà de preveure, entre d'altres, els aspectes següents:  
a) Definició de l'objecte.  
b) Descripció d'un pla de treball que incloga les diferents fases i la cronologia del desenvolupament d'aquest.  
c) Si escau, pressupost total i mitjans materials i humans que requerisca l'acció objecte de conveni específic, amb la inclusió detallada de les aportacions que farà cada part mitjançant dipòsit de béns i aportació de recursos financers, materials i humans.  
d) Normes per a la coordinació, l'execució i el seguiment del programa o acció, així com els noms de les persones encarregades de dur-les a terme, sense perjudici del que s'establisca en aquest conveni marc.  
  
e) Regulació sobre la propietat i explotació dels resultats, si escau.  
  
L'amplitud de la col·laboració estarà condicionada, en cada cas, a la disponibilitat dels mitjans de cada organisme, així com a la prioritat que requerisquen els seus programes en curs.  
L'aplicació i l'execució d'aquest conveni marc, incloent tots els actes jurídics que pogueren dictar-se en l'execució i desenvolupament d'aquest, no suposaran obligacions econòmiques, en concret, per a CACSA o la Fundació Oceanogràfic i, en tot cas, seran ateses amb els seus mitjans personals i materials.  
  
3. Vigència  
Aquest conveni marc entrarà en vigor en el moment que se signe, tindrà una durada d'un (1) any i es podrà prorrogar mitjançant acord subscrit per totes les parts per successius períodes anuals, previ avís amb un (1) mes d'antelació a la finalització d'aquest.  
En qualsevol cas, la cooperació de les parts es perllongarà fins a la finalització de les accions que es troben en execució. No obstant això, quedarà resolt aquest conveni en el supòsit de finalització del contracte amb CACSA, excepte autorització expressa per part de CACSA. En aquest cas, CACSA, o l'empresa que aquesta designe, assumiran els compromisos corresponents davant de tercers.  
  
4. Obligacions de les parts  
Les obligacions per les parts es recolliran en els convenis específics que s'elaboraran a l'empara de l'article 83 de la Llei orgànica d'universitats (LOO) que resulten d'aquest conveni marc.  
  
5. Seguiment de l'acord  
Es designen com a responsables del seguiment del present acord Javier León per part de CACSA, Daniel García per part de la Fundació Oceanogràfic i José Manuel Sánchez-Vizcaíno per part de la UCM (VISAVET).  
Als responsables del seguiment els correspondrà supervisar l'execució d'aquest conveni marc, adoptar les decisions i dictar les instruccions necessàries amb la finalitat d'assegurar el compliment de les prestacions derivades de l'acord.  
Tot avís, sol·licitud, notificació o comunicació relacionada amb l'execució i compliment d'aquest conveni marc es comunicarà per escrit als responsables en les adreces següents:  
  
Per CACSA  
Javier León  
ogwdi@fos.zl  
Eduardo Primo Yúfera, 1B  
46269 València   
Tlf. 055 306 170  
  
Per VISAVET  
Prof. José Manuel Sánchez-Vizcaíno  
whjsxfc@hfyoerd.ktq.ar  
av. Puerta del Hierro, s/n  
Facultad de Veterinaria  
28531 Madrid.  
Tlf. 494 611 369  
  
Per Fundació Oceanogràfic  
Daniel Garcia  
qbdtkjc@yrzpsykjzwip.qot  
Eduardo Primo Yúfera, 1B  
46375 València  
Tlf. 262 432 755  
  
6. Difusió de la publicitat  
Les parts es comprometen a difondre les activitats, projectes i programes de col·laboració entre aquestes, derivades del present conveni marc i dels respectius convenis específics que s'hi subscriguen, així com aquella informació que consideren d'interés mutu.  
Les parts destacaran les activitats que es facen per a desenvolupar aquest conveni marc i la col·laboració que es presten l'una a l'altra, i hauran d'incorporar els logotips respectius, amb l'aprovació prèvia, en tots els materials que es reproduïsquen i utilitzen per a la publicitat de les actuacions desenvolupades.  
Les iniciatives de difusió en els mitjans de comunicació es planificaran i s'executaran amb l'acord previ entre els departaments de comunicació de les entitats signatàries.  
  
7. Propietat dels béns  
En cas que en el desenvolupament de les actuacions pròpies d'aquest conveni marc les parts aporten en dipòsit qualsevol bé, la propietat d'aquest serà en tot moment de l'entitat que l'haja aportat, sense que en cap cas aquesta circumstància puga habilitar la part que l'haja rebut en dipòsit per a l'adquisició de la propietat o d'una cessió d'ús d'aquesta.  
La propietat dels béns mobles, immobles, materials o immaterials, que es puguen adquirir en el marc d'aquest conveni, es determinarà, en cada cas, en el conveni específic corresponent.  
L'entitat que haja rebut béns en dipòsit assumirà al seu càrrec l'establiment de les condicions adequades de seguretat i vigilància, i garantiran una conservació correcta d'aquests. El dipositari dels béns es compromet a informar, amb caràcter immediat, el propietari de qualsevol circumstància que puga alterar-ne l'estat original, a fi d'adoptar com més prompte millor, les mesures necessàries per a evitar o reparar la deterioració d'aquest.  
Si, per demora en aquesta notificació, els béns en dipòsit patiren deterioració, els costos de reparació aniran per compte de l'entitat dipositària, excepte si la demora es produïra per causa de força major o cas fortuït.  
El propietari dels béns assumirà al seu càrrec els costos de trasllat, de manteniment i neteja, excepte en el cas especificat en el paràgraf anterior.  
Qualsevol canvi de la ubicació inicial dels béns dipositats, així com de les condicions inicials del dipòsit que pogueren afectar els béns, serà autoritzat prèviament i per escrit pel propietari, i el dipositari haurà de respectar totes les instruccions i recomanacions que en faça el dipositant a fi de garantir la seguretat i la correcta conservació d'aquests.  
  
No se sotmetrà els béns a cap tractament sense el previ consentiment exprés del propietari.  
Si els béns patiren deterioració pel fet d'haver fet canvis d'ubicació no autoritzats o si es van autoritzar però no es van respectar les instruccions i recomanacions del propietari, els costos de reparació aniran per compte del dipositari.  
El propietari dels béns podrà fer totes les visites que considere necessàries a fi de supervisar-ne la conservació adequada, i fer tasques de neteja i manteniment dins de l'horari habitual fixat per la part dipositària en les seues instal·lacions.  
El dipositari serà responsable de la pèrdua dels béns llevat que aquesta pèrdua tinga lloc per causa de força major o cas fortuït.  
En tot el que no s'ha previst en aquest conveni marc es tindrà en compte el que es disposa en el Codi Civil per als contractes de dipòsit.  
  
8. Protecció de dades de caràcter personal  
Les parts s'obliguen a complir la normativa vigent en relació amb la protecció de dades de caràcter personal, especialment amb la Llei orgànica 15/1999, de 13 de desembre, de protecció de dades de caràcter personal, i el Reial decret 1720/2007, de 21 de desembre, pel qual s'aprova el Reglament de desenvolupament, i es comprometen a adoptar totes les mesures de seguretat exigides per aquesta normativa. En cap cas el present conveni marc suposa una cessió o comunicació de dades de caràcter personal incloses en els respectius fitxers de les parts. En cas que per qualsevol causa haja de fer-se per qualsevol de les parts una comunicació de dades de caràcter personal incloses en els seus fitxers, el cedent haurà de tindre el consentiment previ, exprés i inequívoc dels afectats per a aquesta cessió, i els haurà d'informar del destinatari o de la finalitat de la comunicació.  
  
9. Confidencialitat  
Les parts s'obliguen a no divulgar la informació que s'intercanvien; aquest caràcter afecta, en particular, els secrets tècnics o comercials i els aspectes confidencials que s'hi indiquen.  
Les parts s'obliguen a tractar de manera confidencial i a no reproduir, publicar, ni difondre cap informació comercial, financera o tècnica que puguen saber amb motiu de la seua relació contractual. VISAVET assumeix l'obligació de guardar un estricte sigil professional al voltant de tots aquells temes relacionats amb CACSA. En cap cas els documents i informacions podran ser utilitzats per a finalitats diferents a les previstes en aquest conveni marc. VISAVET es compromet a traslladar aquesta obligació al seu personal i, especialment, a aquells que es traslladen a les instal·lacions de CACSA, responent al seu compliment.  
Una vegada extingit el conveni marc, cada part esborrarà o destruirà tota la informació que haja emmagatzemat sobre aquesta relació en qualsevol suport o haja reproduït per qualsevol procediment, exceptuant la informació que per qualsevol disposició legal estiga obligat a conservar.  
  
10. Modificacions  
Donades les característiques i la durada d'aquest conveni marc, en tot moment es mantindrà per totes les parts interessades la predisposició a efectuar els ajustos i rectificacions necessàries que enriquisquen la missió i els objectius del conveni.  
Qualsevol modificació o addició a aquest conveni marc haurà de fer-se mitjançant una addenda a aquest, que haurà de ser signada per les persones amb poder bastant en nom de cadascuna de les parts.  
  
11. Resolució  
Aquest conveni marc podrà ser resolt per qualsevol de les causes següents:  
- Per acord mutu de les tres parts que subscriuen aquest conveni marc.  
- Per finalització de la vigència del present conveni marc qualsevol de les pròrrogues d'aquest.  
- Unilateralment per qualsevol de les parts, previ avís exprés amb 30 dies d'antelació.  
- Unilateralment per qualsevol de les parts, quan l'altra o les altres hagen infringit les seues obligacions.  
  
12. Règim jurídic i jurisdicció competent  
Aquest conveni marc es regirà, a més de pel que es disposa en aquest, pel que es disposa en la normativa aplicable a l'objecte d'aquest.  
En els casos de dubtes o diferències suscitades per l'aplicació, la interpretació o la resolució del conveni marc, es procurarà que siguen resolts per l'acord comú entre les parts. Si no s'aconsegueix aquest acord, les discrepàncies seran sotmeses per qualsevol de les parts davant dels jutjats i tribunals ordinaris de la ciutat de València, amb renúncia expressa al fur que respectivament poguera correspondre'ls.  
  
  
I en prova de conformitat amb el que s'exposa, les parts signen per triplicat un exemplar del present document en el lloc i en la data que s'indiquen més amunt.  
  
Per la Universitat Complutense de Madrid,  
Isabel Fernández Torres.  
  
Per Ciutat de les Arts i les Ciències, SA,  
Enrique Vidal Pérez.  
  
Per la Fundació Oceanogràfic de la Comunitat Valenciana,  
Leocadia García Bartual.